Coridorul feroviar Vălcineț – Ocnița – Bălți – Ungheni – Chișinău – Căinari va fi reparat cu sprijinul Uniunii Europene.
În acest sens, membrii Comisiei economie, buget și finanțe din Parlamentul de la Chișinău au examinat un proiect de lege pentru ratificarea unui contract de finanțare dintre Republica Moldova și Banca Europeană de Investiții "EFSD + Fereastra dedicată investiției 1", semnat în anul 2023.
Astfel, Banca Europeană de Investiții va acorda un împrumut de 41,2 milioane de euro. De asemenea, Republica Moldova va beneficia de un grant în valoare de 12 milioane de euro, acordat de Uniunea Europeană. Perioada de rambursare a împrumutului ajunge până la 30 de ani, iar rata dobânzii este de 5 %.
Potrivit autorităților de la Chișinău, reparația acestui coridor feroviar este imperativ necesară, întrucât unele tronsoane se află într-o stare deplorabilă. Acest fapt generează riscuri și pierderi pentru mediul de afaceri. Mai mult decât atât, restricțiile de viteză și de masă pe acest sector majorează costul logisticii transportului.
Acest coridor feroviar este unul important pentru că asigură legătura feroviară cu mediul industrial, precum și exportul, importul sau tranzitul mărfurilor din România și Ucraina. Coridorul feroviar Vălcineț – Ocnița – Bălți – Ungheni – Chișinău – Căinari mai face legătura cu coridorul feroviar Căinari – Cimișlia – Basarabeasca – Giurgiulești, care este utilizat inclusiv pentru logistica mărfurilor transportate în porturile Dunării și ale Mării Negre.